ളാഹ ഗോപാലന് വിടപറഞ്ഞത് ഭൂബന്ധങ്ങളുടെ ജാതിയെ ഉണര്ത്തിയ വിപ്ലവകാരി ചെങ്ങറ ഭൂസമര നായകന് ളാഹ ഗോപാലന് വിടവാങ്ങി. കേരളത്തിലെ ഭൂസമരങ്ങളിലെ ഇതിഹാസമാണ് യാത്രയായത്. ഭൂപരിഷ്കരണത്തിന്റെ പൊള്ളത്തരങ്ങളെയും ഭൂബന്ധങ്ങളുടെ രാഷ്ട്രീയത്തെയും കേരളത്തിന്റെ യുവ തലമുറയിലേക്ക് സന്നിവേശിപ്പിച്ച സമര നായകനായിരുന്നു ളാഹ.എ.കെ.ജിയുടെ മിച്ചഭൂമി സമരത്തിന് ശേഷവും മുത്തങ്ങയിലെ ആദിവാസി ഭൂസമരത്തിന് ശേഷവും കേരളത്തില് ഭൂപ്രശ്നങ്ങളെ ചര്ച്ചയാക്കിയത് ചെങ്ങറ സമരമാണ്. ആധുനിക കേരളത്തിലെ ഭൂസമരങ്ങളുടെ പ്രചോദനവും വിത്തും ചെങ്ങറ സമരം തന്നെയാണ് എന്നതില് തര്ക്കമേതുമില്ല. ളാഹ ഗോപാലന്റെ സാമൂഹ്യ പ്രവര്ത്തന ചരിത്രവും ചെങ്ങറ സമരചരിത്രവും തമ്മില് വേര്തിരിച്ചെടുക്കാനാവാത്ത ബന്ധമാണ്. ഉമ്മന് ചാണ്ടി മുഖ്യമന്ത്രിയായിരുന്ന കാലത്ത് 2006 ല് ആദ്യം ളാഹ ഗോപാലന് രൂപം നല്കിയ സാധുജന വിമോചന സംയുക്ത വേദിയുടെ നേതൃത്വത്തില് പത്തനംതിട്ടയിലെ ഹാരിസണ് ഉടമസ്ഥതയിലുള്ള ളാഹ എസ്റ്റേറ്റില് ആണ് ഭൂരഹിതര് കുടില് കെട്ടി സമരം ആരംഭിച്ചത്. കേരളത്തിലെ ഭൂരഹിതര്ക്ക് രണ്ടര ഏക്കര് ഭൂമി നല്കുക എന്നതായിരുന്നു സമരാവശ്യം. സമരം നടന്നുകൊണ്ടിരിക്കെയാണ് കേരളത്തില് പൊതു തെരെഞ്ഞെടുപ്പുണ്ടാകുന്നതും ഇടതു സര്ക്കാര് അധികാരത്തില് വരുന്നതും. എന്നാല് 2007 ഓഗസ്റ്റ് 4 ന് പത്തനംതിട്ട ജില്ലയിലെ ചെങ്ങറ എന്ന സ്ഥലത്തിനടുത്തുള്ള ഹാരിസണ്സ് മലയാളം എസ്റ്റേറ്റിലേക്ക് സമരം പുതിയ രൂപത്തിലും ഭാവത്തിലും മാറ്റി സ്ഥാപിച്ചു. അയ്യായിരത്തോളം ഭൂരഹിത കുടുംബങ്ങള് എസ്റ്റേറ്റിന്റെ കുറുമ്ബറ്റി ഡിവിഷനില് 143 ഹെക്ടറോളം ഭൂമിയാണ് രാത്രി 11 മണിക്ക് കൈയേറി കുടില് കെട്ടിയത്. ഈ സമരത്തെ നേരിടാന് ഹാരിസണ് കമ്ബനിയുടെ ഗുണ്ടകളും സി.ഐ.ടി.യു, ബി.എം.എസ്, ഐന്.ടി.യു.സി തുടങ്ങിയ ട്രേഡ് യൂണിയനുകളും സി.പി.എമ്മും സംയുക്തമായി സമരഭൂമി ഉപരോധിച്ചു. കേരളത്തിലെ ഇടതുപക്ഷത്തിന്റെ ഭൂരഹിതരോടുള്ള വഞ്ചനയും കോര്പ്പറേറ്റുകളുമായുള്ള ബന്ധവും മറനീക്കി പുറത്തുകൊണ്ടുവരുന്നതിന് ചെങ്ങറ സമരവും ളാഹ ഗോപാലനും കാരണമായി. ഒരു ഒത്തു തീര്പ്പിനും വഴങ്ങാതെ കൃത്യമായ രാഷ്ട്രീയ മുദ്രാവാക്യം ഉയര്ത്തിയ സമര സംഘാടനം എന്നതില് ളാഹ ഗോപാലന്റെ നേതൃമികവ് തികവുറ്റത് തന്നെയായിരുന്നു. കെ.എസ്.ഇ.ബിയില് നിന്ന് വോളന്ററി റിട്ടയര്മെന്റ് വാങ്ങി അദ്ദേഹം പൊതുപ്രവര്ത്തനത്തിനറങ്ങിയത് തന്നെ കേരളത്തിലെ സവര്ണ്ണാധിപത്യം സംവിധാനങ്ങളുടെ ചട്ടക്കൂടുകളെ പൊളിച്ചെഴുതുക എന്ന ദൃഢനിശ്ചയത്തോടെയായിരുന്നു. ഭൂപരിഷ്കരണത്തിലൂടെ കൃഷിഭൂമി മണ്ണില് പണിയെടുക്കുന്ന കര്ഷക തൊഴിലാളിക്കല്ല ലഭിച്ചതെന്നും കേരളത്തിലെ ഭൂരഹിതര് ബഹുഭൂരിപക്ഷവും ദലിത് സമൂഹത്തില് പെട്ടവരാണെന്നും കേരളത്തെ ബോധ്യപ്പെടുത്താനുള്ള ഉജ്വല ശ്രമങ്ങളായിരുന്നു അദ്ദേഹത്തിന്റെ പിന്നീടുള്ള ജീവിതം മുഴുവന്. ചെങ്ങറ സമരത്തിനു നേരെ നടക്കുന്ന എല്ലാ അക്രമങ്ങളേയും സഹന സമര സ്വഭാവത്തിലാണ് പ്രതിരോധിക്കേണ്ടതെന്ന് സമര സമൂഹത്തെ പഠിപ്പിക്കുന്നതില് അദ്ദേഹം വിജയിച്ചു. സമരത്തിന്റെ രാഷ്ട്രീയത്തെക്കുറിച്ച് കൃത്യമായ ബോധ്യമുള്ള സമര സംഘത്തെ വളര്ത്തെയടുക്കാനും കഴിഞ്ഞു. ലോകമാകെ ശ്രദ്ധനേടിയ സമരത്തെ നില്ക്കക്കള്ളിയില്ലാതെ കേരള സര്ക്കാരിന് അഡ്രസ് ചെയ്യേണ്ടി വന്നു. 2009 ഒക്ടോബര് 5ന് മുഖ്യമന്ത്രിയുടെ നേതൃത്വത്തിലുള്ള സംഘവുമായി സാധുജന വിമോചനമുന്നണി പ്രതിനിധികള് നടത്തിയ ഒത്തുതീര്പ്പ് ചര്ച്ചയെ തുടര്ന്ന് ചെങ്ങറ സമരം അവസാനിപ്പിച്ചു എങ്കിലും, ളാഹ ഗോപാലന് ഒത്തു തീര്പ്പ് കരാറില് തൃപ്തനല്ലായിരുന്നു. രാവണനെ വീഴ്ത്താന് വിഭാഷണനെ ഉപയോഗിച്ച സവര്ണ്ണ തന്ത്രമാണ് ഈ ഒത്തു തീര്പ്പിലേക്ക് സമരത്തെ എത്തിച്ചത് എന്ന് അദ്ദേഹം പിന്നീട് പല സന്ദര്ഭങ്ങളിലും പറയാറുണ്ടായിരുന്നു. വലിയ വിഭാഗം ആളുകള് ഒത്തു തീര്പ്പ് കരാറനുസരിച്ച് സമരഭൂമി വിട്ടെങ്കിലും ഇപ്പോഴും സമരം തുടരുന്നുണ്ട്. ചെങ്ങറ സമരക്കരാറിലൂടെ ഭൂമി ലഭിച്ചവര് ഇപ്പോള് നേരിടുന്ന ദുരനുഭവം അദ്ദേഹം മുന്കൂട്ടി പറഞ്ഞിരുന്നു. സി.പി.എം പക്ഷത്ത് നിന്ന് ഏറെ ആരോപണങ്ങളാണ് ളാഹയ്ക്ക് നേരെ ഉയര്ന്നത്. അതിനെയെല്ലാം അദ്ദേഹം മറികടന്നത് അംബേദ്കറുടെയും അയ്യങ്കാളിയുടെയും ചരിത്രത്തെ ഓര്മിപ്പിച്ചുകൊണ്ടാണ്. ളാഹ ഗോപാലന് ചെങ്ങറ സമര നേതാവ് മാത്രമല്ല കേരളം മറന്ന ഭൂപ്രശ്നത്തെ ബോധമണ്ഡലത്തിലേക്ക് തിരിച്ചുകൊണ്ടുവന്ന വിപ്ലവകാരിയാണ്. കേരളത്തിലെ ഭൂമിയുടെ ജാതിയെ കൃത്യമായി കണക്കുകളിലൂടെ ചൂണ്ടിക്കാട്ടിയ സാമൂഹ്യ പരിഷ്കര്ത്താവാണ് ളാഹ ഗോപാലന്. എന്തൊക്കെ വിയോജിപ്പ് പറഞ്ഞാലും കേരളത്തിലെ കോര്പ്പറേറ്റുകളുടെ കൈയേറ്റത്തെയും ഭൂ രാഹിത്യത്തെയും കൃത്യമായി കേരളത്തെ ഓര്മിപ്പിച്ച ളാഹ ഗോപാലന് കേരളത്തിലെ ദലിത് ഉണര്വ്വുകള്ക്കും ഭൂസമരങ്ങള്ക്കും എന്നും വലിയ പ്രചോദനമാകും എന്നതില് സംശയമേതുമില്ല.